- Napravljen je kupus kako bi se mene pokušalo prikazati seksistom. Iza čega stojim i što je znanstvena činjenica, jest to da hormoni utječu na osjećaje i raspoloženja.

Ta znanstvena činjenica nikako ne vrijeđa žene nego pokazuje pogrešnost rodne ideologije koja tvrdi da naše tijelo nije povezano s ostalim aspektima spolnosti - objašnjavao je u četvrtak Ladislav Ilčić, predsjednik stranke Hrast i savjetnik ministrice kulture Nine Obuljen Koržinek, svoje riječi na studentskoj tribini “Istina o Istanbulskoj konvenciji”, nakon kojih je proglašen seksistom.

Kontrola točnosti

Ilčića smo zamolili da potvrdi točnost pročitanih rečenica, preuzetih s portala Forum.tm. Je li točan navod da “muški i ženski mozak drukčije razmišljaju i drukčije percipiraju stvari. Promjena spola zapravo je nemoguća”?

- Točan je navod. Da preciziram, promijeniti spol u potpunosti, u biti je nemoguće. Ja nikada ne bih mogao postati žena kao što ste vi, koja je plodna. Jer ja nikada ne bih mogao biti plodan - odgovorio nam je Ilčić.

Na upit je li točan navod “žene, za prvog dijela ciklusa kada je estrogen dominantan, boljeg su raspoloženja, u progesteronu su malo mirnije, onih par dana prije menstruacije kada su u PMS-u, uhvati ih malo testosterona, e onda su...”, Ilčić ponovno potvrđuje točnost.

Treći citirani navod iz njegova izlaganja na tribini, “o tome kako postoje biološke razlike, pa kod žena postoji povezanost tjelesne i emocionalne komponente”, nije točan, kaže Ilčić.

- To bi bio nonsens. Kao što hormoni utječu na osjećaje i raspoloženje žena, tako utječu i na raspoloženje muškaraca - pojašnjava predsjednik Hrasta.

Odgovor ministarstva

Upitan je li ministrica Obuljen Koržinek tražila njegovo očitovanje nakon govora na tribini, Ilčić odgovara: “Ministrica sigurno neće ulaziti u dio mog djelovanja koji se ne tiče mog angažmana u ministarstvu”. A odgovor ministrice na pitanje kako komentira Ilčićeve teze, glasi:

- Gospodin Ilčić sudjelovao je na tribini kao predsjednik stranke Hrast. U Ministarstvu kulture obavlja poslove i bavi se pitanjima suradnje sa sindikatima, radnim pravima i statusom umjetnika te najavljenim reformama institucionalnog sektora. Za sva pitanja vezana uz objašnjenja osobnih stavova gospodina Ilčića, molimo da se obratite njemu osobno ili predstavnicima stranke Hrast.